**Tamsirt n tmaheɣt : kra n tlufa yerzan tantala**

Tilufa-ya, iɣef ara d-nemmeslay da s tewzel, ad ilint d amur deg yal yiwet seg temsirin ibedden ɣef yiḍrisen. Deg yal aḍris, ad tili tfakult i tmeslayt ɣef kra n uferdis n tutlayt, ama d tasnalɣa, ama d taseddast, ama d tasnawalt d tesnamka.

Akin i tlufa n temsiselt d tesniselt, aṭas n tlufa n tesnalɣa d tseddast d umawal d tesnamka akked usenfali swayes temxallaf tmaheɣt ɣef tantaliwin n ugafa s umata, gar-asent taqbaylit.

Acku tugag aṭas deg tama n trakalt ɣef tid n ugafa, acku tudert i ttidiren yimsiwlen-nnes temgarad ɣef yimezdaɣ n ugafa, tugag ɣef-sent deg tɣessa-ines tagensant.

Deg waṭas n tegnatin, tameslayt ɣef tlufa-ya tettuɣal amzun d tamsirt n tesnantala acku tettekk-d aṭas n tantaliwin, tettezzi deg tdersi gar kraḍ n tantaliwin (tamaheɣt, tacelḥit, taqbaylit).

1. **Aswir n temsiselt d tesniselt (d tira)**

Anagraw amsislan-asnislan n tmaheɣt, deg-s aṭas n teɣra, drus n tergalin. Drus n tergalin acku ur llint tergalin tizenzaɣin [b], [d], [t], [g], [k], ur llint tergalin tizegnaggaɣin [ts], [dz], [t∫] (dƷ, d tasenfelt n [g]), ur llint tergalin tigerzanin [ḥ], [ɛ], ur llint tergalin timufayin [ṣ], [ṛ]. Llant snat tergalin d timerna ɣef unagraw asnislan amaziɣ : [ŋ], [nɣ], maca ttkanent-d amzun d tisenfal kan.

1. Tiɣra : a, i, u, e, é, o
2. Tirgalin : b, m, d, ḍ, t, ṭ, n, ŋ, l, r, s, z, c, j, ǧ, g, k, ɣ (q), h.
3. Agemmay (tifinaɣ)

Amur-a, yes-s ay tebda temsirt, s tfelwit n ugemmay.

1. **Aswir n tesnalɣa (talɣiwin)**
2. **Isem**
3. Addad amaruz
4. Arbib ameskan (talɣa n umqim)
5. Imqimen (ilelli, awsil ; ameskan, amattar, amassaɣ, arbadu)
6. Imḍanen (ismektanen, iɣaranen)
7. Kra n yirbiben uzzigen : “ak”, “imda”/“temda”/“mdan”/“mdanet”
8. **Amyag**
9. **Amaɣun** (tawuri/talɣa/amaɣun anibaw) (asemres deg wadeg n urbib n tantaliwin n ugafa, amaɣun asget, amaɣun unti : *ales (wa) issanen*, *tameṭ (ta) tessanet*, *midden (wi) ssannin*, *tiḍiḍin (ti) ssannin* ; *midden weren ili*)
10. **Urmir ussid** (s tussda n tergalt d tmerna n ***a***, s tmerna n ***t*** dat ufeggag)
11. **Urmir ussid anibaw** (*itawey* ~ *ur itiwey*)
12. **Taseddast**
13. **Tafyirt tanisemt**

Deg tantaliwin n ugafa, tafyirt tanisemt tagejdant, s tzelɣa n tilawt. Deg tcelḥit, yuɣal deg wadeg-is umyag ***eg*** (ifettin). Ma deg tmaheɣt, adeg-is yeqqim d ilem.

Tacelḥit : *Tifawin-nnun a s nettisfiw, iɣab-it wayyur naɣ ilul.*

1. **Isemmaden uzzigen** (sin n yisemmaden usriden, am taɛrabt) : *tessasew-in ax-nesen* [tessew-iten ayefki-nsen] = *tessew-asen ayefki*.
2. **Tinzaɣ d tesɣunin**
3. Tinzaɣ (asemmad i d-ssidifent d isem) : *daɣ, dag, full, dat, deffer, s, berin hund* (*hund* d tanzeɣt, tekka-d seg *zun d…*), *ɣas* (d tanzeɣt : *ɣas-nesen* = *anagar nutni*), *ccil n…* (*ccil-nesen* = *melba rray-nsen*)
4. Tisɣunin (asemmad i d-ssidifent d assumer) : *kud, as, full-innin, beccan, kud-innin* (d aserti n uqbal “ɣas” d turda “ma” : *ur sessin dat-s, kud ineqqin fad* = *ur tessen sdat-s ɣas ma inɣa-ten fad*)
5. **Asenfali**

Asmenyif n usemres n talɣa tanisemt / talɣa tanemyagt, tafyirt tanisemt, asbadu, ullis…

1. **Amawal /tasnamka**
2. Amawal amaynu/aɣbalu n tesniremt
3. Assaɣen inamkanen d usenfel gar tantaliwin

Ɣef sin-a n yimuren ineggura, deg yal tamsirt, tella tigzi n umawal, tegzi tigzi n tekta n uḍris, yettili-d umeslay ɣef kra n taluft n usenfali deg tmaheɣt, yemxallafen akked wayen yellan deg tantaliwin n ugafa.

1. **Assaɣ tutlayt/timetti tamensayt n Yimuhaɣ**

Deg yal aḍris, i yellan d tafakult i ulmud n tantala, akin i tɣessa n tutlayt, yezmer ad d-yili umeslay ɣef tmetti tamensayt n Yimuhaɣ (tuddsa tanmettit, tuddsa tasertant, tiwuriwin n urgaz, tiwuriwin n tmeṭṭut, tahusi n tmeṭṭut, iselsa, tissulya, asedwel n yigerdan…).